**Szépasszony-völgy augusztus havi beszámoló**

Bejárásom során az alábbiakat tapasztaltam és kaptam tájékoztató beszámolókat írásban kérve az üzemeltetőktől.

Észrevételként érkezett számomra Juhász Ádám képviselő úrtól a patkó alakú park Disznófősor utca átnevezésének javaslata. Bár az utca megnevezése az 1700-as évekre tekint vissza, mint történelem. Ezen a helyen abban az időben zöldségeket termeltek, káposzta ültetvények voltak és sertéseket hizlaltak az irgalmas rend tagjai, akik betegápolók voltak. Ők a kórház részére biztosították a táplálékot. Ez mentális betegeknek volt foglalkoztató tevékenység. A völgyben található az egykori rendházuk is. Tehát ez az elnevezés erre a tevékenységre utal.

A mai időben valóban nehezen értelmezhető egy nívós pincesor elnevezéseként, ezért én is támogatni tudom a javaslatot, miszerint
**EGRI CSILLAG** legyen az utca neve. Ez az új egri bor nevére utal.

A patkó lenti fordulójában van egy tufa falrész ahová egy emléktáblát teszünk utalva a múlt utca név magyarázatára. A javaslattevőt kérem, hogy juttassa el szándékát az utcanév bizottsághoz is.

A **Főépítészi csoport** egy db településképi véleményt adott ki a Szépasszony völggyel kapcsolatban augusztus hónapban. Bejárásom alkalmával több kivitelezést látok, mely szerintem engedélyhez köthető lenne. Egykori történelmi arculat már vissza nem fordítható, bár sok könyvben olvasható ennek vonzereje. Belső pince átalakításokról és főépítészi dokumentációs engedélyről nem kaptam tájékoztatást. A pince előtti terület megvásárlásával új tevékenységi formák, vendégfogadási lehetőségek alakultak ki. A pince tulajdonosok egyéni formákat választottak a bor és gasztronómiai termékek felszolgálására. Ez már lassan a jelen arculata, míg a múlt a lépcsős pincesoron látható.

Az **EVAT Zrt**. mint üzemeltető augusztus hónapban a vásártéren elhelyezett megjelenésén javított, az oldallapokat újra mázolták, élettartam hosszabbítás céljából. A nyilvános illemhelyet folyamatosan üzemeltetik. A piknik park (patkó) bútorainak állagmegóvásáról folyamatosan gondoskodnak. Kérésemre vissza lett szerelve a kifolyó víz vételének lehetősége is. A vásártér rendezett formában működik, az árusok végső elhelyezése is rendezett.

Városgondozás Eger Kft. rendszeresen végzi egy fővel az összegyűjtött szemét eltávolítását, a fűnyírást, a locsolást, a tisztasági söprést és gyomtalanítást. Bár találkoztam az ott dolgozóval munkavégzés közben, a létszámot keveslem, nagyobb esőzések vagy rendezvények előtt gépi tisztítást fogok igényelni, a cégtől.

A **Közterület Felügyelet** tevékenységének fontos szerepe van. Járőr szolgálataik során, melyről tájékoztatást kapok, célirányos ellenőrzést végeznek. Történt már több intézkedés is. Kirívó szabálysértést nem tapasztaltak. Gyakran tapasztalható, hogy illegálisan sörös rekesszel vagy más tárgyakkal zárnak le parkoló helyeket. Ez szabálytalan és ezt meg kell szüntetni. Erre a felügyelet többször kérte az érintetteket. A Szépasszony völgy beléptető pontjánál telepített térfigyelő kamera, ha torlódást vagy rendellenességet észlel, azonnali intézkedést tud tenni a Rendészeti csoport. Kihelyezett hulladékban fellelt adatok alapján megtették a szükséges intézkedést azokkal szemben, akik a köztéri szemétgyűjtő edények mellé helyezik el illegális hulladékukat. Sajnálatos, hogy kihelyezett megépített hulladék-tároló udvart a környék telkeiről is illegálisan használják.

A **Márai Központ** biztosítja a színvonalas rendezvényeket, ami nagy vonzerő a völgybe látogatóknak. A buszjárat menetrend szerint működik, a koncertek alkalmával hosszított menetrenddel, így a programon részt vevők számára is biztosítja a városba jutás lehetőségét. Új arculattal egy buszváró is kialakításra került, ülőhelyet is biztosítva. A programok folyamatosan zajlanak és sikeresek.

Nagyot sikerült előre lépni a **Kalandpark** felújítását illetően. Elkészült egy fedett szín, melyet napi bérlettel is igénybe lehet venni. A terület alkalmas születésnapi zsúrok, családi összejövetelek megtartására is. A fedett teraszhoz tartoznak padok, asztalok, ivóvíz, áramellátás. Szalonnasütő és bográcsozó hely kialakítása lesz a következő fejlesztés. A szabványossági felülvizsgálatnál hiányosságok nagy részét pótolták. A következő hónapban tervezett új arculati változások és egyéb attraktív megoldásokról a következő hónapban annak készenlétekor fogok beszámolni.

2022.09.12-én Polgármester Úrral tartott megbeszélésen a Szépasszony völgy forgalom csillapítására szolgáló jelzőtáblák kihelyezése azok gyártásának befejezése után engedélyezett. Ezt a Városgondozás Kft. igazgatójával, és a Városüzemeltetési Iroda vezetőjével ismét leegyeztettem.

Ennek megvalósításához a pénzeszköz biztosítva van, de mivel rajtunk kívül álló okból, mint más is elhúzódott a gyártási folyamat, bár közlekedési szakember és mérnök által a táblák pontos helye kidolgozásra került. A táblák megrendelése nem csak a völgyet érinti, hanem városi szinten is késében van. A szüretet megvárjuk, melyhez a Közterület Felügyelet biztosít folyamatos bejárást a pincékhez.

Nem szeretnénk, a hideg ősz és a tél beálltával elnémulna a völgy. Télen is életet kívánunk fenntartani gasztronómiai programokkal, Mikulás várással, karácsonyfa állítással és egyéb érdekes programokkal. A fedett pincék tulajdonosaival és a Márai Központ vezetőjével egyeztetésre kerülő különleges programokkal és a történelmi pincék látogatásával kívánjuk az évszakhoz igazodva a tavaszt várni.

Ehhez kérek Önöktől is javaslatokat, ötleteket. Eddigi segítségüket is tisztelettel megköszönve,

Eger, 2022. szeptember 13.

 Császár Zoltán
önkormányzati biztos

**Határozati javaslat:**

Eger Megyei Jogú Város Önkormányzatának Közgyűlése elfogadja a Szépasszonyvölgy üzemeltetéséről szóló előterjesztésben foglaltakat.

**Felelős:** Császár Zoltán

**Végrehajtási határidő**: azonnal